માનનીય મુખ્યમંત્રીશ્રી દ્વારા રાજયમાં રાષ્‍ટ્રીય પર્વોની ગરીમાને ઉજ્વલિત કરવા અને આ દિવસે પ્રજાના વિકાસ કામો માટે રાજય સરકાર દ્વારા ખાસ ગ્રાન્ટ ફાળવવાની યોજના અમલમાં મૂકવામાં આવેલ છે. તે મુજબ જે જિલ્‍લામાં મહાનગરપાલિકા હોય તેવા જિલ્‍લામાં મહાનગરપાલિકા વિસ્‍તારમાં વિકાસના કામો હાથ ધરવા માટે રૂ. ૧/- કરોડ અને નગરપાલિકા વિસ્‍તારમાં વિકાસના કામો હાથ ધરવા માટે રૂ. ૧/- કરોડ કલેકટરશ્રી હસ્‍તક તથા જિલ્‍લાના ગ્રામ્ય વિસ્‍તારના વિકાસના કામો હાથ ધરવા માટે જિલ્‍લા વિકાસ અધિકારીશ્રી હસ્‍તક રૂ. ૧/- કરોડની રકમ ફાળવવામાં આવે છે. આ નવી યોજના ૧૫મી ઓગસ્‍ટ-૨૦૦૩થી અમલમાં મૂકવામાં આવેલ છે. આ કાર્યક્રમ અંતર્ગત પ્રજાસત્તાક દિન, સ્‍વાતંત્ર્ય દિન અને ગુજરાત સ્‍થાપના દિન જેવા રાષ્‍ટ્રીય પર્વોની ઉજવણીનો સમાવેશ કરવામાં આવેલ છે. આ કાર્યક્રમ હેઠળ વર્ષ ૨૦૦૮-૦૯થી જે જિલ્‍લામાં રાષ્‍ટ્રીય પર્વની ઉજવણી કરવાની થતી હોય તે જિલ્‍લા સિવાયના અન્ય ૨૫ જિલ્‍લાઓ પૈકી દરેક જિલ્લાના એક તાલુકામાં તાલુકા કક્ષાની રાષ્‍ટ્રીય પર્વોની ઉજવણી દરમિયાન તાલુકાના વિકાસ કામો માટે તાલુકા દીઠ રૂ. ૨૫.૦૦ લાખની રકમ રાજય સરકાર દ્વારા ફાળવવામાં આવે છે.